PREDNACRT

**ZAKON O IZMJENAMA I DOPUNAMA ZAKONA O**

**UPRAVLJANJU OTPADOM**

**Član 1.**

U Zakonu o upravljanju otpadom ("Službene novine Federacije BiH", broj: 33/03, 72/09 i 92/17- u daljnjem tekstu: Zakon) u poglavlju II DEFINICIJE u članu 4. alineji 29. na početku, odnosno ispred riječi „centri“ dodaje se riječ: “Regionalni” .

**Član 2.**

 Nakon člana 33. dodaje se novi član 33a. koji glasi:

**“33a.**

(1) Uvjeti za određivanje odlaganja otpada na deponije, način, postupci kontrole, praćenja i nadzora kao i ostali tehnički uvjeti, uvjeti rada za odlagališta otpada, način i uvjeti odlaganja otpada, bit će predmet posebnog propisa.

(2) Odredbe ovog propisa odnosit će se na sve vlasnike, odlagatelje, operatore, proizvođače i sva fizička i pravna lica koja u sklopu svoje djelatnosti vrše odlaganje otpada.“

**Član 3.**

U članu 49. dodaje se novi stav (2) koji glasi:

(2) “Za posebne kategorije otpada za koje se naplaćuje naknada nadležan je federalni tržišno turističko- ugostiteljski inspektor i federalni inspektor zaštite okoliša.”

Dosadašnji st. (2), (3) i (4) postaju st. (3), (4) i (5).

**Član 4.**

Član 53. mijenja se i glasi:

„(1) Novčanom kaznom od 10.000,00 KM do 20.000,00 KM kaznit će se za prekršaj svako pravno lice, a u ponovljenom prekršaju novčanom kaznom u iznosu od 15.000,00 do 25.000,00 KM ako:

* ne pribavi dozvolu za aktivnosti upravljanja otpadom (član 12.) ili krši uvjete propisane u dozvoli;
* ne upravlja sa posebnom kategorijom otpada iz člana 18.a stav( 2);
* transportuje otpad na način koji može izazvati zagađenje okoliša, suprotno odredbama člana 32. stav (1) ovog zakona;
* u slučaju zagađenja nastalog u toku transporta prijevoznik ne obavi čišćenje i dovođenje u prvobitno stanje zagađenog područja suprotno odredbama člana 32. stav (2) ovog zakona;
* ne isporuči otpad na odredište koje je odredio pošiljalac, a koje je odobreno kao lokacija za upravljanje otpadom, suprotno odredbama člana 32. stav (4) ovog zakona;
* prijevoznik u slučaju nemogućnosti isporuke na odredište ne vrati otpad pošiljaocu suprotno odredbama člana 32. stav (5) ovog zakona;
* odlaže otpad suprotno odredbi člana 33.;
* vrši prekogranični promet otpada suprotno članu 39. stav (3).

(2) Za prekršaj iz stava (1) ovog člana kazniće se i odgovorno lice u pravnom licu novčanom kaznom od 2.000,00 KM do 4.000,00 KM, a u ponovljenom prekršaju novčanom kaznom u iznosu od 4.500,00 KM do 5.000,00 KM.

(3) Novčanom kaznom u iznosu od 1.000,00 KM do 3.000,00 KM kaznit će se lice koje obavlja samostalnu poslovnu djelatnost-obrt, za prekršaj iz stava (1) ovog člana, a ponovljenom prekršaju novčanom kaznom u iznosu od 4.000,00 KM do 6.000,00 KM.

(4) Novčanom kaznom od 5.000,00 KM do 10.000,00 KM kaznit će se za prekršaj svako pravno lice, a u ponovljenom prekršaju novčanom kaznom u iznosu od 10.000,00 do 15.000,00 KM ako:

* ako ne dostavi Fondu ili operateru sistema redovni godišnji izvještaj i ako dostavi neispravan ili netačan izvještaj iz člana 18a st. (3) i (4);
* ne dostavlja podatke u informacioni sistem upravljanja otpadom iz člana 37a.

(5) Za prekršaj iz stava (4) ovog člana kazniće se i odgovorno lice u pravnom licu

novčanom kaznom od 1.000,00 KM do 2.000,00 KM, a u ponovljenom prekršaju novčanom kaznom u iznosu od 1.500,00 KM do 3.000,00 KM.

(6) Novčanom kaznom u iznosu od 500,00 KM do 1.000,00 KM kaznit će se za prekršaj iz stava (4) ovog člana, lice koje obavlja samostalnu poslovnu djelatnost-obrt, a u ponovljenom prekršaju novčanom kaznom u iznosu od 1.000,00 KM do 2.000,00 KM.

(7) Novčanom kaznom u iznosu od 500,00 KM do 2.000,00 KM kaznit će se fizičko lice za prekršaj iz stava (1) ovog člana, a u ponovljenom prekršaju novčanom kaznom u iznosu od 3.000,00 KM do 5.000,00 KM.“

**Član 5.**

U članu 58. dodaje se novi stav (9) koji glasi:

“(9) Propis iz člana 33a. donijet će federalni ministar u roku od tri mjeseca od dana stupanja na snagu ovog zakona.”

Dosadašnji st. (9) do (13) postaju st. (10) do (14)

**Član 6.**

Ovaj zakon stupa na snagu osmog dana od dana objave u "Službenim novinama Federacije BiH".

**O b r a z l o ž e nj e**

1. **PRAVNI OSNOV ZA DONOŠENJE ZAKONA**

Pravni osnov za donošenje Zakona o izmjenama i dopunama zakona o upravljanju otpadom sadržan je u odredbama člana IV.B.7. a) (IV) Ustava Federacije Bosne i Hercegovine.

1. **USKLAĐENOST SA ZAKONODAVSTVOM EVROPSKE UNIJE**

Ovim izmjenama i dopunama Zakona nije vršeno usklađivanje sa propisima EU, jer se jedan dio izmjena odnosi na utvrđivanje inspekcijskog nadzora i kazni što je stvar nacionalne jurisdikcije svake zemlje i nije predmet usklađivanja sa zakonodavstvom EU. Međutim, drugi dio izmjena i dopuna ovog zakona, tačnije odredbe novog člana 33a. i dopune člana 58 stav (9) koje se odnose na deponije, nakon stupanja na snagu ovog zakona, u formi provedbenih akata moraju biti usklađeni sa zakonodavstvom EU.

1. **RAZLOZI ZA DONOŠENJE ZAKONA**

Zakon o upravljanju otpadom ("Službene novine Federacije BiH", broj: 33/03, 72/09 i 92/17) donesen je s ciljem institucionalnog uređenja sektora upravljanja otpadom i izrade podzakonskih odnosno provedbenih propisa, kako bi se u što većoj mjeri izvršilo usklađivanje zakona sa zakonodavstvom Evropske unije.

Implementacijom zakona uočeno je da nedostaje provedbeni propis kojim se uređuje problematika deponija otpada, te se novim članom 33a uredila oblast koja se odnosi na deponije, a koja će biti detaljno uređena provedbenim aktom.

U prethodnim izmjenama i dopunama ovog zakona bile su inkorporirane posebne kategorije otpada koje nisu bile u potpunosti „podržane“ kaznenim odredbama, te se pristupilo uređenju istih u smislu definiranja iznosa novčanih kazni prema težini učinjenog prekršaja.

Usvajanjem predloženih izmjena i dopuna, stvaraju se pravne pretpostavke za pravilnu i potpunu primjenu zakona u praksi.

Također, potrebno je istaći da su Federalnom ministarstvu okoliša i turizma, od nadležnih organa uprave i relevantnih inspektorata upućene inicijative za nužnost revizije ovog zakona.

**IV. OBRAZLOŽENJE PRAVNIH RJEŠENJA**

U članu 1. Izmjena i dopuna Zakona izvršena je izmjena pojma “Centar za upravljanje otpadom” na način da je isti zamijenjen sa usvojenim pojmom „Regionalni centar“, jer je u terminologiji zakonodavstva upravljanja otpadom ovaj pojam učestaliji, tako da se i de iure i de facto radi o kombinaciji riječi koje u krajnjem ishodu imaju isto značenje.

U članu 2. izmjena i dopuna Zakona izvršeno je detaljnije definiranje odredbe člana 33. kojem se dodaje novi član 33a. koji opisuje način odlaganja otpada i u kojem se navodi da će ova oblast biti uređena posebnim propisom, jer se ukazala potreba za izradom podzakonskih provedbenih propisa kojim se uređuju uvjeti za određivanje odlaganja otpada na deponije, način, postupci kontrole, praćenja i nadzora kao i ostali tehnički uvjeti, uvjeti rada za odlagališta otpada, način i uvjeti odlaganja otpada kao i definiranje lica na koja će se primjenjivati ovaj propis - sve vlasnike, odlagatelje, operatore, proizvođače i sva fizička i pravna lica koja u sklopu svoje djelatnosti vrše odlaganje otpada.“

U članu 3. Izvršena je dopuna člana 49. stav 2. koji se referira na definiranje i nadležnosti inspekcijskog nadzora za “noviju regulativu”, a odnosi se na posebne kategorije otpada.

U članu 4. izvršeno je revidiranje odredbe člana 53. prethodnih stavova 1., 2. i 4. (koji se odnose na kaznene odredbe za pravna lica) na način da su ovi članovi u značajnoj mjeri izmijenjeni, tačnije isti su razrađeni u 6 stavova, dok je samo stav 3 koji se odnosio na fizička lica ostao isti. Odredba ovog člana odnosi se na propisivanje iznosa kazni koje su usklađene sa iznosima propisanih kazni koje su navedene u odredbama Zakona o prekršajima Federacije BiH ("Službene novine Federacije BiH" broj: 63/14), te Zakona o prekršajima Bosne i Hercegovine (‘’Službeni glasnik BiH", broj: 41/22).

U članu 5. izvršena je dopuna člana 58. stav 2. koji se referira na nadležnost i rokove donošenja propisa odnosno podzakonskih akata koji se odnose na član 33a. odnosno odlaganje otpada na deponije.

U članu 6. utvrđen je rok za stupanje na snagu Uredbe.

**V. JAVNE KONSULTACIJE**

Federalno ministarstvo okoliša i turizma je \_\_\_\_\_\_\_\_ godine pokrenulo postupak javnih konsultacija na utvrđeni tekst putem njegovog objavljivanja na web stranici [www.fmoit.gov.ba](http://www.fmoit.gov.ba), sa pozivom zainteresiranoj javnosti za dostavljanje primjedbi i sugestija u roku od 30 dana od dana prijema obavijesti ovog ministarstva, s obzirom da predmetni propis ima ili može da ima značajan uticaj na javnost.

U postupku javnih konsultacija, je/nije bilo sugestija i komentara na nacrt Izmjena i dopuna Zakona o upravljanju otpadom.

**VI. MIŠLJENJA NADLEŽNIH ORGANA**

Ured za zakonodavstvo, Mišljenjem broj: XX od XXXXX 2023. godine

Federalno ministarstvo pravde, Mišljenjem broj: XXXX od XX.XX.2023. godine

Federalno ministarstvo finansija, Mišljenjem broj: XXX od XXXX.2023. godine

**VII. FINANSIJSKA SREDSTVA**

Za provođenje ovog Zakona nisu potrebna dodatna novčana sredstva u budžetu Federacije BiH